**ЕТИЧЕН КОДЕКС**

**НА**

**СЪДЕБНИТЕ СЛУЖИТЕЛИ**

 **ПРЕАМБЮЛ**

**Съдебната власт служи на обществото и е отговорна за правилното и безпристрастно интерпретиране и прилагане на законите. Нейната основна функция, основана на върховенство на закона и независимостта, е да осигурява на гражданите състояние на свобода, сигурност и достойнство при условията на равнопоставеност и ефективна защита на основните им човешки права.**

**В този процес, както и в изпълнение на европейските стандарти за по-добро правораздаване и укрепванена общественото доверие в него, приемането на етични правила за поведение на съдебните служителите е от първостепенно значение.**

**Етичните правила за поведение ангажират моралния дълг на съдебните служители. Всеки отделен служител, осъществявайки своите професионални задължения в услуга на обществото и неговите граждани, допринася за формирането на облика на цялата съдебна система. От съдебните служители се очаква да възприемат етичните норми на поведение очертани в този кодекс и да се стремят да изпълняват своите задължения в съответствие с принципите на професионалната етика. Несъобразяването с етичните норми на поведение води до уронване престижа на съдебната власт и загубата на доверие в нея.**

##### Глава първа

**ОБЩИ ПОЛОЖЕНИЯ**

**Раздел I**

**Обхват**

**Чл.1.** Етичните правила в този кодекс са приложими спрямо съдебните служители от администрациите на Висш съдебен съвет, Инспектората към Висш съдебен съвет и органите на съдебната власт и се отнасят до:

* взаимоотношенията между съдебните служители и органите на съдебната власт и другите държавни органи;
* взаимоотношенията между съдебните служители и гражданското общество;
* взаимоотношенията между отделните съдебни служители в администрациите на ВСС, Инспектората към Висш съдебен съвет и органите на съдебната власт ;
* правата и задълженията на съдебните служители;

**Раздел II**

**Цел**

 **Чл.2.** Настоящите правила имат за цел да служат като основни правила и да определят етичните изисквания в поведението на съдебните служители в администрациите на ВСС, Инспектората към Висш съдебен съвет и органите на съдебната власт в служебната и извънслужебната им дейност, като по този начин работят за засилване на доверието и издигане престижа на съдебната власт и гарантират професионалният статус и авторитета на съдебния служител.

**Раздел III**

**Източници**

**Чл.3.** Съдебният служител изпълнява своите задачи при спазване на Конституцията на Република България, международните актове, които Република България е ратифицирала и актовете на Общностното право, Законът за съдебната власт, Правилникът за организация на дейността на ВСС и неговата администрация, Правилникът за дейността на Инспектората към ВСС и правилниците на различните съдебни органите, утвърдените вътрешни правила за работа на съответните администрации, както и всички други законови и подзаконови нормативни актове, които регламентират дейността на съдебните служители.

**Раздел IV**

**Принципи**

**Чл.4.** Дейността на съдебните служители се осъществява при спазване на следните принципи:

**4.1.** Законност – съдебният служител изпълнява служебните си задължения при строго спазване на Конституцията и законите на Република България, и съобразно установените вътрешни правила в съответните администрации;

**4.2.** Безпристрастност – съдебният служител извършва дейността си обективно и добросъвестно, като се стреми вярно, точно и безпристрастно да събира, анализира и оценява всички факти и обстоятелства свързани с работата му, без да допуска влияние на собствени или чужди интереси.

**4.3.** Компетентност – съдебният служител извършва дейността си като използва и прилага знанията и опита, които притежава и непрекъснато повишава нивото на професионалната си квалификация и работа в интерес на съдебната система.

**4.4.** Отговорност – съдебният служител следва поведение, което не накърнява престижа на съдебната власт, не само при изпълнение на служебните си задължения, но и в своя обществен и личен живот.

**4.5.** Честност – съдебният служител в зависимост от функциите, които изпълнява, осъществява действия, предлага и взема решения, водещи до елиминиране на произвола и укрепване на доверието в съдебната система.

**4.6.** Политически неутралитет – съдебният служител не допуска в своята работа да бъде повлияван от свои или чужди политически пристрастия.

**4.7.** Колегиалност и учтивост - при изпълнение на служебните си задължения съдебният служител се отнася любезно, възпитано и с уважение към всеки, като зачита правата и достойнството на личността и не допуска каквито и да са прояви на дискриминация.

**4.8.** Публичност и откритост – съдебният служител осъществява своята дейност по начин даващ възможност да се видят ясно неговите действия и резултатите от извършената работа.

**4.9.** Конфиденциалност - съдебният служител запазва в тайна данните и фактите, представляващи нормативно защитена информация и станали му известни при или по повод служебната му дейност.

***Глава втора***

**ОБЩИ ПРАВИЛА ЗА ЕТИЧНО ПОВЕДЕНИЕ**

**НА СЪДЕБНИЯ СЛУЖИТЕЛ**

 **Раздел I**

 **Професионално поведение и квалификация**

**Чл.5.** Съдебният служител е длъжен да познава и спазва своите професионални права и задължения, произтичащи от нормативните актове, вътрешните документи в отделните администрации и този кодекс.

**Чл.6.** Съдебният служител извършва дейността си компетентно, обективно и добросъвестно, като се стреми непрекъснато да подобрява работата си в защита на интересите на съдебната власт.

**Чл.7.** Служебната информация, с която разполага съдебният служител, не може да бъде използвана с користна цел, нито да бъде разгласявана пред други лица, освен по предвидения от закона ред.

**Чл.8.** Единствено при изпълнение на професионалните си задължения, съдебният служител се легитимира със служебна карта.

**Чл.9.** Съдебният служител не трябва да предприема действия, които

надхвърлят неговата професионална компетентност.

 **Чл.10.** Съдебният служителят е длъжен да поддържа и повишава своите професионални знания и умения.

 **Чл.11.**  Съдебният служител е длъжен да помага за обучението на колегите си, да споделя своя опит с тях и да съдейства за тяхната специализация и усъвършенстване.

 **Раздел II**

 **Конфликт на интереси**

 **Чл.12.** Съдебният служител трябва да избягва ситуации, при които с действията си използва професионалните си правомощия и статут в личен интерес или в интерес на свързани лица.

**Чл.13.** При възлагането на служебна задача, чието изпълнение може да доведе до конфликт между служебните му задължения и неговите частни интереси, съдебния служител следва своевременно да уведоми своя ръководител.

 **Чл.14.** Съдебен служител, на когото станат известни факти и обстоятелства за възникнал конфликт на интереси в администрацията може да подаде писмен сигнал до органа по назначаването.

 **Чл.15.**Информация, станала известна на съдебните служители по силата на служебното положение, не може да се използва от тях в личен интерес или в интерес на свързани лица, през цялото време докато заемат публична длъжност и една година след напускането.

 **Раздел III**

 **Лично поведение на съдебния служител в обществото**

**Чл.16.** При изпълнение на служебните си задължения и в обществения живот, съдебният служител следва поведение, което е съвместимо с добрите нрави и не уронва престижа на съдебната власт.

 **Чл.17.** Съдебният служител не може да използва служебното си положение с цел получаване на не следващи се облаги за него или свързани с него лица.

  **Чл.18.** Съдебният служител не трябва да изразява лично мнение по обществени или служебни въпрос по начин по който би могъл да се тълкува като официална позиция на органа на съдебна власт, в който той работи.

**Раздел IV**

**Отношения с органите на съдебната власт, други държавни органи и организации и магистрати**

 **Чл.19.** Съдебният служител е длъжен да зачита независимостта и безпристрастността на магистратите.

 **Чл.20**. Съдебният служител в изпълнение на закона, на основата на равнопоставеност и взаимно зачитане на професионалната етика, съдейства за установяването, поддържането и развитието  на ефективно сътрудничество с органите на **съдебната власт и други държавни органи и организации.**

**Чл.21. Съдебният служител е длъжен да пази авторитетът на магистарите и да не коментира техните професионални и лични качества.**

**Раздел V**

**Отношение към гражданите**

 **Чл.22.** Съдебният служител не допуска дискриминация, основана на пол, раса, език, религия, образование и убеждения, политическа принадлежност, мнение, национален или социален произход, етническа принадлежност, здравословно състояние, възраст, сексуална ориентация, лично и обществено положение, имуществено състояние  или на всякакви други принципи, установени в закон или в международен договор, по който Република България е страна.

 **Чл.23.** Съдебният служител отговаря на поставените въпроси съобразно функциите, които изпълнява, като при необходимост пренасочва гражданите към друг служител, притежаващ съответната компетентност.

 **Чл.24.** Съдебните служители са длъжни да представят необходимата информация на гражданите с оглед защитата на техните права и интереси при спазване на Закона за защита на класифицираната информация и Закона за защита на личните данни.

**Раздел VI**

**Взаимоотношения между съдебните служители и съдебните служители на ръководни длъжности**

**Чл.25.** Съдебният служител е длъжен да спазва служебната йерархия и стриктно да изпълнява актовете и заповедите на горестоящите органи и служители от администрацията на ръководни длъжности.

**Чл.26.** Ръководителят е отговорен за заповедите, които издава, за тяхното изпълнение и последствията от тях.

**Чл.27.** Ръководителят е пример за професионална, безпристрастна и ефективна дейност и насърчава коректното изпълнение на профе­сионалните задължения на своите подчинени посредством съвет, даване на насоки или предприемане на други подходящи корективни мерки.

**Чл.28.** Ръководителят е длъжен да осигури на съдебния служител необходимите условия за изпълнение на служебните му задължения, както и за повишаване на неговата квалификация или преквалификация.

**Чл.29.** Съдебният служител изпълнява добросъвестно всички законосъобразни актове и заповеди на своите ръководители.

**Чл.30.** Съдебният служител не трябва да изпълнява заповед, нареждаща му да извърши явно незаконни действия. Ако счита, че дадена заповед е такава, той трябва да докладва писмено мнението си пред органа, който я е издал, или, ако е необходимо, пред по-висше­стояща инстанция.

 **Чл.31.** Съдебният служител е длъжен да докладва на ръководителя си всички административни слабости, пропуски и нарушения, които според него създават предпоставки за корупция, измами и нередности.

**Чл.32.** Съдебният служител дава точен и обективен отчет пред своите ръководители за изпълнението на възложените му задачи.

**Раздел VII**

 **Взаимоотношения между съдебните служители**

**Чл.33.** Съдебният служител оказва професионална помощ на колегите си при изпълнение на служебните задачи в рамките на своята компетентност.

**Чл.34.** В отношенията между съдебните служители не се допускат никакви форми на дискриминация.

**Чл.35.** В отношенията с колегите си съдебният служител проявява уважение, коректност и колегиалност, като не допуска поведение, което накърнява достойнството и правата на отделната личност.

**Чл.36.** Когато противоречията между колеги не могат да бъдат разрешени от самите тях, те търсят съдействието на непосредствения си ръководител.

**Чл.37.** При отсъствие на съдебен служител от работното му място, служебните му задължения се поемат от друг съдебен служител в рамките на неговата компетентност.

**Раздел VII**

**Права на съдебните служители**

 **Чл.38.** Съдебният служител има право на здравословни и безопасни условия на труд, и работна среда, позволяваща пълна изява на неговите  способности, свободна от всякаква форма на тормоз, нетолерантност и дискриминация.

 **Чл.39.** В дисциплинарно производство образувано срещу него, съдебният служител има право на пълно, обективно и всестранно разследване.

 **Чл.40.** Съдебният служител не може да бъде санкциониран поради факта, че е докладвал за случай на нарушение на професионалната етика, освен ако подобен акт не се окаже злонамерен или неоснователен.

 **Чл.41.** Съдебният служител има право на точно и обективно оценяване.

##### Глава трета

**МЕРКИ ПО ПРИЛАГАНЕТО**

**-**

**Чл.42.** Правилата на поведение, съдържащи се в настоящия кодекс, са неизменна част от ежедневната дейност на съдебните служители, съобразно тяхната функционална компетентност.

 **Чл.43.** Спазването на етичните правила за поведение е гаранция за законността на действията на съдебния служител и защита от неоснователни обвинения.

**Чл.44.** Етичният кодекс подлежи на задължително спазване от всички съдебни служители и ръководни длъжностни лица в администрациите на ВСС, Инспектората към ВСС и съдебните органи, като всяко нарушение на установените с него правила ще бъде разглеждано като основание за търсене на дисциплинарна отговорност и налагане на дисциплинарни наказания по раздел III на глава девета от Кодекса на труда.

**Чл.45**. Този кодекс следва да се доведе до знанието на всички съдебни служители и ръководни длъжностни лица в администрациите на ВСС, Инспектората към ВСС и съдебните органи за сведение и изпълнение, като запознаването с неговото съдържание се удостоверява лично от служителя чрез подпис.

**Чл.46**. Спазването на правилата на поведение, заложени в Етичния кодекс и приети от съдебните служители допринасят за изграждането и утвърждаването на положителния образ на съдебната власт и повишаване на общественото доверие в нея.

 **Чл.47.** Настоящият Етичен кодекс е отворен документ, подлежащ на изменения и допълнения при настъпване на обективни обстоятелства налагащи това.

**ПРЕХОДНИ РАЗПОРЕДБИ**

 **§ 1.** Нормите на настоящия кодекс са част от правилата за изпълнение на работата на съдебните служителите в администрациите на ВСС, Инспектората към ВСС и органите на съдебната власт.

 **§ 2.** Съдебният служител е длъжен да спазва разпоредбите на настоящия кодекс и във връзка с това да се информира за поправки и изменения на неговите разпоредби.

 **§ 3.** В едномесечен срок от приемането на Етичния кодекс непосредствения ръководител в съответната администрация изпълнява задължението си по чл.45.

 **§ 4.** При първоначално встъпване в длъжност, непосредственият ръководител е длъжен да запознае служителя с разпоредбите на този кодекс в 7 дневен срок от встъпването.

 **§ 5.** Етичният кодекс е одобрен от Висш съдебен съвет с решение по протокол № 22/27.05.2009 г. на основание чл.30, ал.1, т. 12 от Закона за съдебната власт.

 **& 6.** За неуредените в този кодекс случаи се прилагат съответно разпоредбите на

Закона за финансовоуправление и контролв публичния сектор, Закона за предотвратяване и разкриване на конфликт на интересите и Кодекса на труда.

 **§ 7.** Етичният кодекс влиза в сила от датата на одобряването му.

.